*Tämä artikkeli käsittelee kaupunkia. Somero on myös kiviaines.*

**Somero** on Suomen kaupunki Varsinais-Suomen maakunnassa. Kaupungissa asuu 8 409 ihmistä, ja sen pinta-ala on 697,68 km2, josta 29,70 km2 on vesistöjä. Väestötiheys on 12,59 asukasta/km2. Historiallisesti ja kulttuurisesti Somero on Lounais-Hämettä, ja se kuului Hämeen lääniin ennen liittämistään Turun ja Porin lääniin vuonna 1990. Someron naapurikunnat ovat Jokioinen, Koski Tl, Lohja, Loimaa, Salo, Tammela ja Ypäjä. Someroon liitettiin Somerniemen kunta vuonna 1977. Entisistä kunnista Someron naapureita ovat olleet Loimaan kunta, Mellilä, Kuusjoki, Kiikala, Somerniemi, Nummi, Pusula ja Nummi-Pusula.

Maantiedettä
------------

### Sijainti

Somero on nykyisen Varsinais-Suomen maakunnan itäisin kunta. Someron kunta rajautuu pohjoisessa Kanta-Hämeen ja idässä Uudenmaan maakuntaan. Someron naapurikuntia Kanta-Hämeessä ovat Ypäjä, Jokioinen ja Tammela sekä Uudellamaalla Lohja (aiemmin Nummi ja Pusula, sittemmin Nummi-Pusula). Naapurikuntia Varsinais-Suomessa ovat etelässä Salo (aiemmin Kiikala ja Kuusjoki), lännessä Koski Tl ja luoteessa Loimaa (aiemmin Mellilä ja Loimaan kunta). Lähimpiä kaupunkikeskuksia ovat pohjoisessa Forssa, etelässä Salo, luoteessa Loimaa, kaakossa Lohja ja idässä Karkkila. Suurista kaupungeista Somerolle ulottavat vaikutuksensa etenkin Turku ja Helsinki, vähäisemmässä määrin Hämeenlinna ja Tampere.

Someron maantieteelliset ääripisteet ovat lännessä ja pohjoisessa Eksyssuon Pirttiniemennokka Vilukselassa, idässä Heinjärvi Somerniemen Härjänojalla ja etelässä Lamminlähde Somerniemen Kaskistossa. Someron korkein kohta 159,1 metrin korkeuteen kohoava Murjumäki Mäyrämäen kylässä Somerniemellä.

### Maisemat

Suomen maisemamaakuntajaossa Somero kuuluu pääosaltaan Lounaismaahan ja siinä Lounaiseen viljelyseutuun. Somerniemelle ulottuvat myös Eteläiseen rantamaahan kuuluva Kiskon–Vihdin järviseutu ja Hämeen viljely- ja järvimaahan kuuluva Tammelan ylänköseutu.

Häntälän notkot Somerolla muodostavat arvokkaan perinnebiotooppialueen.
Lounaisella viljelymaalla yleisin maalaji on savi, joka esiintyy laajoina moreeni- ja kalliokohoumien puhkomina tasankoina. Näihin joet ovat syöneet paikoin syviäkin laaksoja, jotka yleensä kulultaan noudattelevat kallioperän murroksia. Järviä on vähän. Tämän alueen jokilaaksomuodostumista tunnetuimpia ovat Häntälän notkot Lounais-Somerolla, jotka muodostavat arvokkaan perinnebiotooppialueen.

Tammelan ylänköseutua lähestyttäessä kallio- ja moreenikohoumat lisääntyvät ja suhteelliset korkeuserot kasvavat pienentyäkseen taas itse ylängöllä Somerniemen koillisimmissa osissa. Järviä on enemmän.

Kiskon–Vihdin järviseudulle tultaessa Someron kautta kulkee Somerniemellä myös Kolmas Salpausselkä. Se laajenee Painion ja Oinasjärven välillä ja Kiikalan rajalla Halkjärven itäpuolella laajoiksi reunamuodostumiksi, joihin liittyy myös pitkittäisharjuja. Täälläkin on paljon pieniä järviä. Pienempiä harjumuodostumia on myös Someron länsiosissa etenkin Paimionjokivarressa.

### Vesistöt

Vesistöaluejaossa pääosa Somerosta kuuluu Saaristomereen laskevan Paimionjoen vesistöalueeseen. Siihen rajoittuvat etelässä niin ikään Saaristomereen laskevien Uskelanjoen ja Halikonjoen, pohjoisessa Selkämereen lakevan Kokemäenjoen ja idässä Suomenlahteen laskevan Karjaanjoen vesistöalueet.

Hirsjärveä Someron Ihamäessä.
Someron vesistöistä Paimionjoki saa alkunsa Somerniemen Painiojärvestä (pinta-ala 784 ha). Joki virtaa Someron halki noin 40 kilometriä pitkää kallioperän murroslinjaa seuraavana kapeana järviketjuna, jonka suurin järvi on Hirsjärvi (236 ha) ja muita järviä Kirkkojärvi (105 ha), Saarentaanjärvi (43 ha), Rautelanjärvi (30 ha), Pusulanjärvi (62 ha), Åvikinjärvi (7 ha), Pitkäjärvi (34 ha) ja Myllylampi (13 ha). Kynnyskohtina järviketjussa ovat olleet nykyään säännöstelty Hovirinnankoski Pitkäjärvellä ja perkauksen myötä nyttemmin hävinnyt Rautelankoski Rautelassa. Viljeltyjen savimaiden halki virtaavana vesistö on savisamea ja rehevöitynyt. Painioon laskevien latvapurojen lähdejärviä Somerniemellä ovat Vesajärvi (46 ha), Särkjärvi (40 ha), Siikjärvi (48 ha), Poikkipuoliainen (14 ha) ja Mustjärvi.

Paimionjoen sivujokia Somerolla ovat Tammelasta alkunsa saava, Hirsjärveen laskeva Pajulanjoki eli Virkaanjoki, Someron pohjoisosista alkunsa saava ja Kirkkojärveen laskeva Jaatilanjoki sekä Kosken pohjoisosista alkunsa saava ja Paimionjokeen Someron Pitkäjärven ja Vilukselan kylien rajalla laskeva Puostaanoja eli Palojoki. Pajulanjoen latvajärviä ovat Valkjärvi Someron ja Tammelan rajalla, Valajärvi, Tourunjärvi ja Haiponjärvi Tammelassa sekä joukko pikkulampia Someron Pajulan kylässä. Jaatilanjokeen laskee Lammijärvi Ollilan kylästä, joitakin metsälampia Someron keskustaajaman pohjoispuoliselta alueelta sekä Laukkonlammi Hämeen Härkätien varresta.

Uskelanjoen latvahaaroja Somerolla ovat savitasankojen halki virtaavat Kerkolan Reksuosta alkunsa saava, Someron Häntälän kautta Kiikalan puolelle laskeva Rekijoki sekä savipohjaisesta ja pahoin rehevöityneestä Halkjärvestä (199 ha) Kaskiston kylässä alkunsa saava, Someron Terttilän kylän kautta niin ikään Kiikalan puolelle laskeva Terttilänjoki. Näistä Rekijoki on kuuluisa rotkolaaksoistaan, jotka Someron puolella tunnetaan nimellä Häntälän notkot. Terttilänjoen latvahaaraan Mustjokeen lasketaan Someron keskustaajaman puhdistetut jätevedet. Terttilänjoen lähdejärvi on Uskelanjoen vesistön suurin järvi Halkjärvi. Sen läheisyydessä on joukko harjujärviä, joista suurimpiin kuuluvat Iso-Valkee, Iso-Pitkusta ja Vähä-Pitkusta.

Arimaa-järveä Somerniemen Härjänojalla.
Karjaanjoen vesistöön Somerolla kuuluvat Pitkiönjoen kautta Nummi-Pusulan Nummenjokeen laskeva Oinasjärvi (102 ha) ja siihen laskeva Arimaa (184 ha) latvajärvineen sekä Nummi-Pusulan Pusulanjokeen laskeva Heinjärvi (184 ha).

Kokemäenjoen vesistöaluetta Somerolla edustavat Forssan ja Loimaan seutujen halki virtaavan Loimijoen latvajärviin kuuluvat Someron puolelle yhdestä kulmastaan ulottuva Tammelan Liesjärvi sekä siihen Somerolta laskeva Salkolanjärvi (265 ha).

Halikonjoen vesistöalueeseen Somerolla luetaan Someron lounaiskulmassa entisen Kuusjoen kunnan, nykyisen Salon kaupungin rajalla sijaitseva laskujoeton Kerkolanjärvi eli Nummijärvi (14 ha).

### Liikenne

Hämeen Härkätietä Someron Pitkäjärvellä.
Someron keskeisiin liikenneväyliin kuuluu kantatie 52, joka tuo liikennettä Salosta ja valtatien 1 moottoritieksi rakentamisen jälkeen myös Turusta. Somerolta tie johtaa valtatielle 10 Jokioisissa ja tarjoaa yhteyksiä sitä kautta myös Loimaan suuntaan. Osoiteniminä tiellä ovat Somerolla keskustaajamasta etelään *Helsingintie* ja *Salontie* ja keskustaajamasta pohjoiseen *Jokioistentie*. Toinen merkittävä liikenneväylä Somerolla on Seututieltä 110 Nummi-Pusulassa alkunsa saava, kantatiehen 52 Someron keskustaajaman luona yhtyvä, Helsingin suunnasta liikennettä tuova seututie 280, jonka osoitenimenä Somerolla on *Helsingintie*. Lähikaupungeista Forssan suunnasta liikennettä tuo kantatiestä 52 Someron Pikku-Joensuussa erkaneva ja valtatiehen 2 Forssan Kassinmäessä yhtyvä seututie 282, jonka osoitenimenä Somerolla on *Laitiaistentie*. Lisäksi Someron alueella kulkevat kaupungin rajoilla lyhyen matkaa valtatie 10 Someron Vilukselassa ja valtatie 2 Somerniemen Salkolassa.

Pienemmistä naapuripaikkakunnista Koskelta Someron keskustaajamaan johtaa Koskelta alkava ja kantatiehen 52 Someron Joensuussa yhtyvä, Hämeen Härkätiehen kuuluva yhdystie 2810 (osoitenimenä Somerolla *Turuntie*). Tammelaan Somerolta johtaa tämän jatkeena kantatieltä 52 Someron Joensuussa erkaneva, valtatiehen 2 Tammelan Hiisilässä yhtyvä, niin ikään Hämeen Härkätiehen kuuluva Yhdystie 2802 (osoitenimenä Somerolla *Hämeen Härkätie*). Kiikalasta, ja valtatien 1 valmistuttua moottoritieksi, myös Helsingistä tuo liikennettä valtatieltä 1 alkunsa saava, Seututiehen 280 Someron Ihamäen Seppälässä yhtyvä yhdystie 2410 (osoiteniminä Somerolla *Terttiläntie* ja *Lautelantie*).

Muita yhdysteitä Someron alueella ovat Somerniemen Oinasjärveltä Somerniemen Kaskiston kautta yhdystielle 2410 Someron Terttilään johtava yhdystie 2801 (osoitenimenä Somerolla *Kaskistontie*), kantatieltä 52 Perttelissä Salossa yhdystielle 2410 Someron Lautelassa johtava yhdystie 2403 (osoitenimenä Somerolla *Terttiläntie*) sekä Someron Vilukselan kylän alueella jonkin matkaa kulkeva, Koskelta Ypäjälle johtava yhdystie 2805 (osoitenimenä Somerolla *Sorvastontie*).

Ennen nykyisten valtatien 10 ja valtatien 2 rakentamista 1960-luvulla valtatie 2 noudatti Somerolla nykyisten seututien 280 (Helsingintie) ja kantatien 52 (Jokioistentie) kulkua ja valtatie 10 Hämeen härkätien eli nykyisten yhdystien 2810 (Turuntie) ja yhdystien 2802 (Hämeen Härkätie) kulkua Somerolla. Teiden risteys oli Someron Ruunalassa. Uusien valtateiden valmistuttua risteys siirtyi Forssan Paavolaan.

Historia
--------

R. W. Ekman: Talvi-ilta Someron pitäjässä (1800-luku).
Someron kivisakaristo 1480-luvulta.
Someron seurakunnan lainamakasiinit vuosilta 1758 ja 1828.
Somero sijaitsee Hämeen ja Varsinais-Suomen historiallisten maakuntien rajalla. Idässä Somero rajoittuu myös Uudenmaan ja lännessä Satakunnan historialliseen maakuntaan. Turun ja Hämeenlinnan linnaläänien raja kulki Someron halki Paimionjoen vesistön eteläpuolitse niin, että nykyisen Someron eteläisimmät osat olivat Turun ja suurempi pohjoisosa Hämeenlinnan linnalääniä, ja tämä on ollut uusimman tutkimuksen mukaan myös vanha maakuntien välinen nautintaraja. Järvien pohjasedimenteistä tehtyjen siitepölytutkimusten perusteella maanviljelyyn perustuvan vakinaisen asutuksen on päätelty alkaneen Somerolla 1300-luvulla.

Joko kappelina tai itsenäisenä seurakuntana Somero mainitaan ensimmäisen kerran vuonna 1449 ja se lienee ollut itsenäinen seurakunta viimeistään vuonna 1492. Aluksi seurakunta on käsittänyt vain nykyisen Someron Hämeen linnalääniin kuuluneen pohjoisosan, mutta vuonna 1492 seurakuntaan liitettiin myös nykyisen Etelä-Someron silloiset seitsemän kylää Uskelan kirkkopitäjästä. Viimeistään 1300-luvun lopulta Somero lienee ollut vähintään kappeliseurakunta, joka lienee luettu Tammelan kanssa esim. Hattulan kirkkopitäjään nykyisen Etelä-Someron kuuluessa Uskelaan.

Kruunun paikallishallinnossa Someron pohjoisosat kuuluivat hämäläiseen Loimon eli Portaan hallintopitäjään muodostaen sen sisällä Pitkäjärven ja Hirsjärven neljänneskunnat. Portaan hallintopitäjä lakkasi olemasta viimeistään 1700-luvulla, jolloin Tammela ja Somero muodostuivat omiksi nimismiespiireikseen. Someron eteläosan kylät kuuluivat samaan aikaan varsinaissuomalaiseen Muurlan läänin (myöhemmin Kiskon eli Kiikalan) hallintopitäjään.

Suomen lääneistä Someron pohjoisosa kuului vuodesta 1635 Hämeen ja Uudenmaan lääniin, sitten vuodesta 1830 Hämeen lääniin ja eteläosa vuodesta 1635 Turun ja Porin lääniin. 1870-luvulla läänien rajat mukautettiin seurakuntien rajoihin ja myös eteläinen Somero tuli kuulumaan Hämeen lääniin.

Vuoteen 1695 mennessä Someron seurakunnan sisälle muodostui Somerniemen kappeliseurakunta. Vuoden 1865 kunnallishallintoa koskevan asetuksen perusteella siitä ja Someron emäseurakunnasta tulivat omat kuntansa. Vuonna 1901 Somerniemestä tuli itsenäinen seurakunta.

Kun maaseudun väkiluku kaikkialla Suomessa 1960-luvulta alkaen väheni, tämä johti monin paikoin pienet kunnat kuntaliitoksiin. Osana tätä kehitystä Somerniemen kunta liitettiin vuonna 1977 Someroon.

Lähes koko 1900-luvun Somero oli osa Hämeen lääniä ja Hämeen läänin eteläistä vaalipiiriä. Hämeen läänin sisällä Somero kuului aluksi maakuntatasolla Hämeenlinnan ja seututasolla Forssan vaikutuspiiriin osana Forssan ympärille muodostunutta Lounais-Hämeen maakunnanosaa. Hämeenlinnaa merkittävämpiä keskuksia Somerolla olivat kuitenkin 1900-luvulla Turku ja Helsinki, ja Forssan kanssa kilpaili tasavahvasti Varsinais-Suomen puolella lähimpänä seututason keskuksena ollut Salo. Tässä tilanteessa Someron suhteet Varsinais-Suomeen ja samalla Salon seutuun vähitellen tiivistyivät.

Vuonna 1990 Somero siirtyi osaksi Turun ja Porin lääniä ja Turun ja Porin läänin eteläistä vaalipiiriä. Jo tätä ennen Somero ja Somerniemi kuuluivat 1960-luvulta alkaen Salon seutukaavaliittoon ja sen jälkeen tämän seuraajaksi 1970-luvulla tulleeseen Varsinais-Suomen seutukaavaliittoon. Kun seutukaavaliitot ja maakuntaliitot 1990-luvun alussa yhdistettiin, Somero jatkoi osana Varsinais-Suomen seutukaavaliitosta ja Varsinais-Suomen maakuntaliitosta muodostettua Varsinais-Suomen liittoa ja tuli näin kuulumaan nykyiseen Varsinais-Suomen maakuntaan ja sen sisällä Salon seutukuntaan.

Somerosta tuli kaupunki vuonna 1993. Lääniuudistuksessa 1997 Somero tuli osaksi Länsi-Suomen lääniä, joka valtionhallinnon uudistuksessa lakkasi vuoden 2010 alusta.

Väestö
------

Seuraavassa kuvaajassa on esitetty Someron väestönkehitys kymmenen vuoden välein vuosina 1880–1970 ja lisäksi vuoden 1975 väkiluku. Tässä kuvaajassa eivät ole mukana Someroon vuonna 1977 liitetyn Somerniemen asukkaat.


| Someron väestönkehitys 1880–1975 |
| --- |
| Vuosi |  |  | Asukkaita |  |
| 1880 |    | 6 372 |
| 1890 |    | 6 952 |
| 1900 |    | 7 611 |
| 1910 |    | 8 194 |
| 1920 |    | 8 238 |
| 1930 |    | 8 083 |
| 1940 |    | 8 593 |
| 1950 |    | 11 653 |
| 1960 |    | 11 281 |
| 1970 |    | 9 868 |
| 1975 |    | 9 216 |
| Lähde: Tilastokeskus. |

Vuonna 1927 Somerniemestä liitettiin Someroon alue, jossa oli 488 asukasta.

Toisen maailmansodan jälkeen Somerolle kuten useisiin muihinkin Lounais-Hämeen kuntiin asutettiin Muolaan siirtoväkeä. Lisäksi pienempiä määriä siirtoväkeä tuli ainakin Vuoksenrannasta. Tunnettuja Someron siirtokarjalaisia tai heidän jälkeläisiään ovat muiden muassa tangosäveltäjä Unto Mononen, yhteiskuntatieteilijä Tatu Vanhanen, muusikko ja kirjailija Antti Toukkari, näyttelijä Markku Toikka ja seiväshyppääjä Minna Nikkanen.

Somerniemi liitettiin Someroon vuonna 1977. Seuraavassa kuvaajassa on esitetty Someron väestönkehitys kuntaliitoksen jälkeisillä rajoilla viiden vuoden välein vuodesta 1980 lähtien.


| Someron väestönkehitys 1980–2020 |
| --- |
| Vuosi |  |  | Asukkaita |  |
| 1980 |    | 10 289 |
| 1985 |    | 10 015 |
| 1990 |    | 10 002 |
| 1995 |    | 9 894 |
| 2000 |    | 9 789 |
| 2005 |    | 9 606 |
| 2010 |    | 9 330 |
| 2015 |    | 9 093 |
| 2020 |    | 8 715 |
| Lähde: Tilastokeskus. |

Someron väkiluku on laskenut noin tuhannella hengellä viimeisten kolmen vuosikymmenen aikana.

Vuoden 2011 lopussa Somerolla oli 9 268 asukasta. Heistä miehiä oli 4 600 ja naisia 4 668. Somerolaisten ikärakenne oli seuraavanlainen:

* 0–14-vuotiaita: 1 374 (14,8 %)
* 15–64-vuotiaita: 5 404 (58,3 %)
* 65-vuotiaita ja sitä vanhempia: 2 490 (26,9 %)

### Äidinkieli

Seuraava taulukko kuvaa Someron väestöä äidinkielen mukaan vuosina 1980–2010.

| Vuosi | Väkiluku | suomi |  % | ruotsi |  % | saame |  % | muut kielet |  % |
| --- | --- | --- | --- | --- | --- | --- | --- | --- | --- |
| 1980 | &&&&&&&&&&010289.&&&&0010 289 | &&&&&&&&&&010272.&&&&0010 272 | &&&&&&&&&&&&&099.080000099,8 | &&&&&&&&&&&&&014.&&&&0014 | &&&&&&&&&&&&&&00.01000000,1 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&&&03.&&&&003 | &&&&&&&&&&&&&&00.010000000,0 |
| 1985 | &&&&&&&&&&010015.&&&&0010 015 | &&&&&&&&&&&09994.&&&&009 994 | &&&&&&&&&&&&&099.080000099,8 | &&&&&&&&&&&&&014.&&&&0014 | &&&&&&&&&&&&&&00.01000000,1 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&&&07.&&&&007 | &&&&&&&&&&&&&&00.01000000,1 |
| 1990 | &&&&&&&&&&010002.&&&&0010 002 | &&&&&&&&&&&09977.&&&&009 977 | &&&&&&&&&&&&&099.080000099,8 | &&&&&&&&&&&&&017.&&&&0017 | &&&&&&&&&&&&&&00.02000000,2 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&&&08.&&&&008 | &&&&&&&&&&&&&&00.01000000,1 |
| 1995 | &&&&&&&&&&&09894.&&&&009 894 | &&&&&&&&&&&09819.&&&&009 819 | &&&&&&&&&&&&&099.020000099,2 | &&&&&&&&&&&&&020.&&&&0020 | &&&&&&&&&&&&&&00.02000000,2 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&&055.&&&&0055 | &&&&&&&&&&&&&&00.06000000,6 |
| 2000 | &&&&&&&&&&&09789.&&&&009 789 | &&&&&&&&&&&09694.&&&&009 694 | &&&&&&&&&&&&&099.&&&&0099,0 | &&&&&&&&&&&&&030.&&&&0030 | &&&&&&&&&&&&&&00.03000000,3 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&&065.&&&&0065 | &&&&&&&&&&&&&&00.07000000,7 |
| 2005 | &&&&&&&&&&&09606.&&&&009 606 | &&&&&&&&&&&09465.&&&&009 465 | &&&&&&&&&&&&&098.050000098,5 | &&&&&&&&&&&&&043.&&&&0043 | &&&&&&&&&&&&&&00.04000000,4 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&&098.&&&&0098 | &&&&&&&&&&&&&&01.&&&&001,0 |
| 2010 | &&&&&&&&&&&09330.&&&&009 330 | &&&&&&&&&&&09108.&&&&009 108 | &&&&&&&&&&&&&097.060000097,6 | &&&&&&&&&&&&&049.&&&&0049 | &&&&&&&&&&&&&&00.05000000,5 | &&&&&&&&&&&&&&00.010000000 | &&&&&&&&&&&&&&00.010000000,0 | &&&&&&&&&&&&0173.&&&&00173 | &&&&&&&&&&&&&&01.09000001,9 |
|

### Taajamat

Vuoden 2017 lopussa Somerolla oli 8 919 asukasta, joista 5 016 asui taajamassa, 3 813 haja-asutusalueilla ja 90:n asuinpaikat eivät olleet tiedossa. Someron taajama-aste on 56,8 %. Kunnassa on vain yksi taajama, Someron keskustaajama.

Taajama ulottui 1990-luvulla Joensuun, Ruunalan, Pappilan, Jaatilan, Lammin, Harjun ja Härkälän kylien alueille. 2000-luvulla keskustaajamaan luetaan myös aiemmin omaksi taajamakseen määritelty Kultela. Taajaman asuinalueita ovat muiden muassa Kirkonmäki Harjun ja Lammin kylissä, Lamminniemi Lammin kylässä, Kaislaranta, Pärnämäki ja Haironpelto Joensuun kylässä, Okkeri Pappilan kylässä ja Rankkula Jaatilan kylässä. Taajaman lähialueen kulmakuntia ovat muiden muassa Pikku-Joensuu Joensuun kylässä ja Pälikönkulma Härkälän, Harjun, Ihamäen ja Terttilän kylissä.

### Kylät

Somerolla on yhteensä 48 maarekisterikylää. Vuonna 2011 Paikallislehti Somero julkaisi kylien väkiluvut vuoden 2010 lopun tilanteen mukaan. Koska kylien väkiluvuissa eivät ole mukana muun muassa laitokset, kuten vanhainkodit, kylittäisten väkilukujen summa (9 177) ei ole sama kuin koko Someron väkiluku. Laitoksissa asuvia on Somerolla yhteensä 153, mikä on enemmän kuin keskimääräisen kylän väkiluku. Somerniemen asukasluvuksi vuonna 2010 saadaan kylien asukaslukujen summana 965. Mukana myös on henkikirjakylänä Somerolla oleva Hyrkkölä, joka koostuu Pusulan Hyrkkölän kylästä 1970-luvulla Someroon liitetyistä muutamista tiloista. Asukkaita Hyrkkölän Someroon kuuluvassa osassa on kaksi. Kaskiston kylän osalta Somerniemen väkiluku ei ole tarkka, koska siihen kuuluva Uuden-Kaskiston kulmakunta ei ollut osa Somerniemeä vaan jäi uutta kuntaa perustettaessa Someron yhteyteen.

Kylät on seuraavassa jaettu kolmeen ryhmään. Ensimmäisenä on lueteltu ne kylät, joiden alueelle Someron keskustaajama likimain ulottuu. Toisena on lueteltu muut Someron alueella ennen Somerniemen kanssa tehtyä kuntaliitosta sijainneet kylät. Lopuksi on vielä lueteltu kylät, jotka vastaavat kylän tarkkuudella entisen Somerniemen kunnan aluetta.

Someron keskustaajamaan liittyvät kylät

| Kylä | Väkiluku (31.12.2010) |
| --- | --- |
| Harju | &&&&&&&&&&&&0410.&&&&00410 |
| Härkälä | &&&&&&&&&&&&0202.&&&&00202 |
| Jaatila | &&&&&&&&&&&&0889.&&&&00889 |
| Joensuu | &&&&&&&&&&&02303.&&&&002 303 |
| Kultela | &&&&&&&&&&&&0239.&&&&00239 |
| Lammi | &&&&&&&&&&&&0441.&&&&00441 |
| Pappila | &&&&&&&&&&&&0780.&&&&00780 |
| Ruunala | &&&&&&&&&&&&&069.&&&&0069 |
| **Yhteensä** | **&&&&&&&&&&&05333.&&&&005 333** |

Someron keskustaajaman ulkopuoliset kylät

| Kylä | Väkiluku (31.12.2010) |
| --- | --- |
| Hirsjärvi | &&&&&&&&&&&&0157.&&&&00157 |
| Häntälä | &&&&&&&&&&&&0176.&&&&00176 |
| Ihamäki | &&&&&&&&&&&&0264.&&&&00264 |
| Jurvala | &&&&&&&&&&&&&068.&&&&0068 |
| Kerkola | &&&&&&&&&&&&0118.&&&&00118 |
| Kimala | &&&&&&&&&&&&&063.&&&&0063 |
| Kivisoja | &&&&&&&&&&&&&098.&&&&0098 |
| Kärilä | &&&&&&&&&&&&&021.&&&&0021 |
| Lahti | &&&&&&&&&&&&0228.&&&&00228 |
| Lautela | &&&&&&&&&&&&0110.&&&&00110 |
| Ollila | &&&&&&&&&&&&0169.&&&&00169 |
| Pajula | &&&&&&&&&&&&0133.&&&&00133 |
| Paltta | &&&&&&&&&&&&&034.&&&&0034 |
| Pitkäjärvi | &&&&&&&&&&&&0268.&&&&00268 |
| Pusula | &&&&&&&&&&&&&012.&&&&0012 |
| Pyöli | &&&&&&&&&&&&&069.&&&&0069 |
| Rautela | &&&&&&&&&&&&0114.&&&&00114 |
| Ryhtä | &&&&&&&&&&&&&019.&&&&0019 |
| Saarentaka | &&&&&&&&&&&&&066.&&&&0066 |
| Sillanpää | &&&&&&&&&&&&&081.&&&&0081 |
| Sylvänä | &&&&&&&&&&&&0141.&&&&00141 |
| Syvänoja | &&&&&&&&&&&&&018.&&&&0018 |
| Talvisilta | &&&&&&&&&&&&0191.&&&&00191 |
| Terttilä | &&&&&&&&&&&&0132.&&&&00132 |
| Viluksela | &&&&&&&&&&&&0126.&&&&00126 |
| Ylenjoki | &&&&&&&&&&&&&&03.&&&&003 |
| **Yhteensä** | **&&&&&&&&&&&02879.&&&&002 879** |

Somerniemen kylät

| Kylä | Väkiluku (31.12.2010) |
| --- | --- |
| Hyrkkölä | &&&&&&&&&&&&&&02.&&&&002 |
| Härjänlahti | &&&&&&&&&&&&&060.&&&&0060 |
| Härjänoja | &&&&&&&&&&&&&038.&&&&0038 |
| Jakkula | &&&&&&&&&&&&&073.&&&&0073 |
| Kaskisto | &&&&&&&&&&&&0129.&&&&00129 |
| Keltiäinen | &&&&&&&&&&&&&063.&&&&0063 |
| Kopila | &&&&&&&&&&&&&078.&&&&0078 |
| Mäyrämäki | &&&&&&&&&&&&&016.&&&&0016 |
| Oinasjärvi | &&&&&&&&&&&&0226.&&&&00226 |
| Palikainen | &&&&&&&&&&&&0106.&&&&00106 |
| Salkola | &&&&&&&&&&&&&026.&&&&0026 |
| Suojoki | &&&&&&&&&&&&&025.&&&&0025 |
| Vesanoja | &&&&&&&&&&&&&038.&&&&0038 |
| Viuvala | &&&&&&&&&&&&&085.&&&&0085 |
| **Yhteensä** | **&&&&&&&&&&&&0965.&&&&00965** |

### Uskonnolliset yhteisöt

Vuoden 2018 aluejaon mukaan Somerolla on seuraavat Suomen evankelis-luterilaisen kirkon seurakunnat:

* Someron seurakunta
	+ Somerniemen kappeliseurakunta

Vuoden 2011 tietojen mukaan 87,0 prosenttia somerolaisista kuului evankelis-luterilaiseen kirkkoon. Kirkon sisäisistä herätysliikkeistä paikkakunnalla toimii evankelisuus.

### Entiset seurakunnat

Seuraavassa luettelossa on mainittu historiallisella ajalla lakkautetut seurakunnat Someron kaupungin nykyisellä alueella.

* Somerniemen seurakunta (liitetty Someron seurakuntaan 2007)

### Muut kirkkokunnat

Muita kirkkokuntia edustavat helluntaiherätykseen kuuluva Someron helluntaiseurakunta, Suomen Vapaakirkkoon kuuluva Someron Vapaaseurakunta Yhteydenkeskus sekä Suomen Adventtikirkkoon kuuluva Someron Adventtiseurakunta. Suomen ortodoksisen kirkon seurakunnista Someron alueella toimii Hämeenlinnan ortodoksinen seurakunta.

Somerolla on Jehovan todistajien valtakunnansali.

### Elinkeinot

Someron talous on edelleen vahvasti maatalouspainotteista. Alkutuotanto työllistää Somerolla 15 %, palvelut 55 % ja jalostus 30 % ammatissa toimivasta väestöstä. Käytännön Maamies -lehden mukaan vuonna 2011 Suomen peltohehtaarien mukaan 1000 suurimmasta maatilasta 20 toimi Somerolla.

Politiikka
----------

Vuoden 2021 kuntavaaleissa Someron vaalitulos oli seuraavanlainen:

| Puolue | Ääniosuus (%) | Valtuutettuja |
| --- | --- | --- |
| Suomen Keskusta | 33,8 | 12 |
| Kansallinen Kokoomus | 21,1 | 7 |
| Perussuomalaiset | 19,0 | 6 |
| Suomen Sosialidemokraattinen Puolue | 17,8 | 6 |
| Vasemmistoliitto | 4,0 | 2 |
| Vihreä liitto | 1,8 | 1 |
| Suomen Kristillisdemokraatit | 1,8 | 1 |

Yhteensä Someron kaupunginvaltuustoon valittiin 35 valtuutettua. Kuntavaaleissa Somero oli jaettuna neljään äänestysalueeseen, jotka olivat Pitkäjärvi, Joensuu, Kirkko ja Somerniemi.

Kulttuuri
---------

Kiiruun talo toimii somerolaisen kulttuurin keskuksena.
Someron murre kuuluu omana ryhmänään lounaismurteiden ja hämäläismurteiden välisiin lounaisiin välimurteisiin. Somerolla toimii kotiseutuyhdistys Somero-Seura. Sen aikaansaannoksiin kuuluvat muun muassa Someron torppamuseo, Kultelan savenvalajamuseo ja Pajulan koulumuseo. Somerolta on myös julkaistu sekä murre- että sananparsikirjat. Myös Somerniemellä toimii oma kotiseutuyhdistys, Somerniemi-seura, joka mm. ylläpitää Somerniemen kesätoria ja harjoittaa myös julkaisutoimintaa.

Someron rakennetuista kulttuuriympäristöistä valtakunnallisesti merkittäviksi on arvioitu Hämeen härkätie, Someron kirkkoympäristö, Palikaisten kartanomaisema sekä Åvikin kartano ja lasitehtaan paikka.

### Tiedotusvälineet

Somerolla ilmestyy kahdesti viikossa paikallislehti Somero. Seudullisista lehdistä Somerolle leviävät Forssan Lehti ja Salon Seudun Sanomat ja maakuntalehdistä Turun Sanomat. Sähköisessä mediassa Someron asioita käsittelevät sekä Yle Häme että Yle Varsinais-Suomi.

### Urheilu

Somerolaisia urheiluseuroja ovat Someron Esa, Someron Pallo, Someron Voima ja rullakiekkoon erikoistunut Roller-PePe. Someron Voiman futsal-joukkue pelaa miesten korkeimmalla sarjatasolla Futsal-liigassa. Urheilulajeista somerolaiset ovat perinteisesti menestyneet etenkin seiväshypyssä, ja tunnettuja somerolaisia lajin urheilijoita ovat olleet muiden muassa Pentti Nikula, Kauko Nyström ja Minna Nikkanen. Somerolla järjestetään vuosittain kansainvälinen yleisurheilutapahtuma Seiväskarnevaalit.

Ruokakulttuuri
--------------

Someron pitäjäruoiksi nimettiin 1980-luvulla *hentta* eli perunalaatikko ja *piapo* eli talkkuna.

Koulut
------

*Pääartikkeli: Koulutus Somerolla*
### Koulut vuonna 2016

* Peruskoulun 1–6 luokkien koulut: Joensuu, Kirkonmäki, Pitkäjärvi, Oinasjärvi
* Peruskoulun 7–9 luokkien koulu: Kiiruun koulu
* Someron lukio (toimii yhteisissä tiloissa Kiiruun koulun kanssa)

### Entiset koulut

Somerolla
* Hirsjärvi, Häntälä, Isoniitty, Kauraketo, Kerkola, Koisthuhta, Lahti, Laitiainen, Lehtimäki, Ollila, Pajula, Palojoki, Saarentaka, Terttilä, Uusi-Kaskisto, Viluksela

Somerniemellä
* Kaskisto, Keltiäinen, Palikainen, Salkola, Viuvala

Kartanot
--------

Härkälän kartano 1840-luvulla Johan Knutsonin kuvaamana. Taustalla näkyy Someron vanha kirkko.
Somero on tunnettu kartanopitäjänä, jossa kartanoita on huomattavan paljon. Someron kartanoita tutkineet Leeni Tiirakari ja Manu Kärki luettelevat Somerolta seuraavat kartanot:


|  |  |
| --- | --- |
| 
* Harjun kartano Harjun kylässä
* Hirsjärven kartano (osakartanot Hirsjärvi, Seeteri, Vanhala) Hirsjärven kylässä
* Hovilan kartano Ihamäen kylässä
* Härkälän kartano Härkälän kylässä
* Jurvalan kartano Jurvalan kylässä
* Kimalan kartano (osakartanot Kimala eli *Konsin* ja Kartano eli *Avellan*) Kimalan kylässä

 | 
* Kopilan kartano Kopilan kylässä Somerniemellä
* Lahden kartano Lahden kylässä
* Långsjön kartano Pitkäjärven kylässä
* Palikaisten kartano Palikaisten kylässä Somerniemellä
* Åvikin kartano Sillanpään kylässä

 |

Henkilöitä
----------

Baddingin kioski Paratiisi Helsingintien varrella Somerolla on muodostunut pyhiinvaellusmatkojen kohteeksi ja sitä on sanottu yhdeksi Someron komeimmista nähtävyyksistä.
Muiden muassa seuraavat tunnetut henkilöt ovat joko syntyneet tai vaikuttaneet Somerolla tai Somerniemellä:


|  |  |
| --- | --- |
| 
* Aleksi Aaltonen, kansanedustaja ja ministeri, syntyi Somerolla, varttui Somerniemellä
* Abraham Achrenius, virsirunoilija ja pietistijohtaja, syntyi Somerniemellä
* Kaija Aarikka, tekstiilitaiteilija, syntynyt Somerolla
* Ester Ahokainen, lasten- ja nuortenkirjailija, toimi opettajana Somerolla
* Axel Gadolin, tykistökenraali
* Johanna Gullichsen, tekstiilisuunnittelija, syntynyt Somerolla
* Erkki Jaakonpoika Haka, jahtivouti ja metsästäjä
* Juhani Harri, kuvataiteilija, asui ja työskenteli Somerolla
* Tapio Horila, somerolaisen kotiseututyön vaikuttaja, toimi opettajana Somerolla
* Helvi Hämäläinen, kirjailija, työskenteli ja vietti kesiään Somerniemellä
* Henrik Illikainen, muusikko, Tiisu-yhtyeen laulaja-lauluntekijä
* Esko Juuri, sotilaskapellimestari, musiikkieversatiluutnantti, syntynyt Somerolla
* Reino Koivuniemi, itseoppinut taiteilija, asuu Somerolla
* Kai Linnilä, kirjailija ja kustantaja, asui ja työskenteli Somerniemellä Somerolla
* Seppo Manninen, kuvanveistäjä, asuu ja työskentelee Somerolla
* Matti S. Martela, yritysjohtaja, teollisuusneuvos, syntyi Somerolla
* Karita Mattila, oopperalaulaja, syntynyt Somerolla
* Unto Mononen, tangosäveltäjä, asui Somerolla
* Otto Nieminen, jääkiekkoilija, syntynyt Somerolla
* Minna Nikkanen, seiväshyppääjä, syntynyt Somerolla

 | 
* Pentti Nikula, seiväshyppääjä, syntynyt Somerolla
* M. A. Numminen, muusikko, kirjailija ja kulttuurihenkilö, syntynyt Somerolla
* Kauko Nyström, seiväshyppääjä, syntyi Somerolla
* Heikki Paakkanen, graafikko, asuu ja työskentelee Somerolla
* Pekka Paikkari, kuvanveistäjä, syntynyt Somerolla
* Severi Parko, taideteollisen korkeakoulun professori, syntyi Somerolla
* Vuokko Piekkala, valtakunnansovittelija, syntyi ja kävi koulunsa Somerolla

* Sami Päivärinta, jääkiekkoilija
* Anders Henrik Ramsay, maaherra, kenraaliluutnantti, valtiopäiväedustaja
* Risto Rasa, runoilija, asuu ja työskentelee Somerolla
* Jacob Ritz, Turun väliaikaisen konsistorin esimies, kirkkoherrana Somerolla
* Mauri Salo, kansanedustaja, syntyi ja toimi yrittäjänä Somerolla
* Lauri Sariola, kansanedustaja, toimi maanviljelijänä Somerolla
* Eero Soini (1923–1996), yritysjohtaja, teollisuusneuvos, syntyi Somerolla
* Rauli "Badding" Somerjoki, rocklaulaja, syntyi Somerolla
* Leeni Tiirakari, tietokirjailija
* Markku Toikka, näyttelijä, syntynyt Somerolla
* Sulo Toivonen, kokeellisen eläintieteen professori, syntyi Somerolla
* Antti Toukkari, muusikko ja kirjailija

* Kaari Utrio, kirjailija, asuu ja työskentelee Somerniemellä Somerolla
* Joel Vilkki, pedagogi ja esperantisti, toimi opettajana ja yhteiskoulun rehtorina Somerolla
* Liisa Vitali, korusuunnittelija, asui ja työskenteli Somerolla

 |

Nähtävyyksiä
------------

Someron torppamuseo Hämeen Härkätien varrella Jaatilanjoen rannalla.
Savenvalajamuseo Kultelassa.

|  |  |
| --- | --- |
| 
* Someron kirkko
* Someron kivisakasti
* Somerniemen kirkko
* Hämeen Härkätie
* Häntälän notkot
* Someron torppamuseo
* Baddingin kioski Paratiisi
* Pentti Nikulan patsas
* Unto Monosen muistomerkki

 | 
* Badding-pysäkki
* Savenvalajamuseo
* Sauhutupa
* Somerniemen kesätori
* Ämyri
* Mäkilän traktorimuseo
* Hiidenlinna
* Kärsälän ruusutila

 |

Ystävyyskaupungit
-----------------

* Tanska Otterup, Tanska
* Venäjä Protvino, Venäjä
* Norja Tune, Norja
* Norja Vindafjord, Norja
* Ruotsi Älvkarlebyn kunta, Ruotsi
* Viro Narva, Viro

Katso myös
----------

* Luettelo Someron julkisista taideteoksista ja muistomerkeistä

Lähteet
-------

1. 1 2  Pinta-alat kunnittain (Excel) 1.1.2022  1.1.2022. Maanmittauslaitos. Viitattu 29.1.2022.
2. 1 2  Väkiluku kasvoi eniten Uudellamaalla vuonna 2023  31.12.2023. Tilastokeskus. Viitattu 26.1.2024.
3. ↑  Väestö iän (1-v.) ja sukupuolen mukaan alueittain, 1972–2020  31.12.2020. Tilastokeskus. Viitattu 13.5.2021.
4. ↑  Väestörakenne  26.5.2022. Tilastokeskus. Viitattu 12.9.2023.
5. ↑  Kuntien ja seurakuntien tuloveroprosentit vuonna 2024  22.11.2023. Verohallinto. Viitattu 23.1.2024.
6. ↑  Kaipainen, Sauli: Uusi kaupunginjohtahja Sami Suikkanen on nyt Somerolainen.  *Somero*, 4.10.2013, 88. vsk, nro 78, s. 3.
7. 1 2  Kuntavaalit 2021, Somero Oikeusministeriö. Viitattu 16.11.2021.
8. ↑  Kuusela, Anna: Idän rajattomat.  *Turun Sanomat*, 1.2.2015, 111. vsk, nro 31, s. 15–16.
9. ↑  Palmunen, Lauri (toim.): *Varsinais-Suomen käsikirja*, s. 145. Turku: Varsinais-Suomen liitto, 2009. ISBN 952-5599-43-4. Teoksen verkkoversio (pdf) (viitattu 12.8.2009). [vanhentunut linkki]
10. ↑  Murjumäki, Somero (pdf) *Arvokkaat moreenimuodostumat*. Ympäristöhallinto. Viitattu 12.8.2009.
11. ↑  Haavisto, Maija, Tuulikki Grönlund, Pertti Lahermo & Carl-Göran Stén: *Someron kartta-alueen maaperä*. Suomen geologinen kartta 1:100 000. Maaperäkarttojen selitykset. Lehti 2024. Espoo: Geologinen tutkimuslaitos, 1980. ISBN 951-690-131-X. Julkaisun verkkoversio (pdf) (viitattu 29.11.2009).  (Arkistoitu – Internet Archive)
12. ↑  Aartolahti, Toive (1975). The morphology and development of the river valleys in Southwestern Finland. Annales Academiae Scientiarum Fennicae Series A III. Geologica – Geographica 116, 72 s.
13. ↑  Rekijokilaakso Lounais-Suomen ympäristökeskus. Viitattu 22.11.2009.
14. ↑  Luontopolku Lounais-Someron kyläyhdistys.  Arkistoitu 20.7.2011. Viitattu 22.11.2009.
15. 1 2  Aartolahti, Toive (1968). Die Geomorphologie des Gebiets von Tammela, Südfinnland. Fennia 97:7, 97 s.
16. ↑  Vogt, Hans & Lehtinen, Jyrki (2000). Someron järvivesien tila. Esite, Someron kaupunki, ympäristölautakunta.
17. ↑  Koli, Lauri: *Someron vedet*, s. 14–15. Somero: Amanita, 1993. ISBN 951-95973-4-4.
18. ↑  Geokartta Geologian tutkimuskeskus.  Arkistoitu 27.9.2007. Viitattu 15.5.2009.
19. ↑  Aartolahti (1975); Koli, Lauri (1993). Someron vedet, Amanita, Somero, 132 s.; Vogt & Lehtinen (2000);  (Arkistoitu – Internet Archive)
20. 1 2  Ekholm, Matti: *Suomen vesistöalueet*. Vesi- ja ympäristöhallinnon julkaisuja – Sarja A 126. Helsinki: Vesi ja Ympäristöhallitus, 1993. ISBN 951-47-6860-4.
21. ↑  Halikonjoki, Uskelanjoki ja Purilanjoki Lounais-Suomen ympäristökeskus. Viitattu 25.12.2009.
22. 1 2 3  *Tienumerokartta.* 1:250 000. Alue 01 Uusimaa.  Helsinki: Liikennevirasto.  Kartan verkkoversio (viitattu 9.7.2012)
23. 1 2 3  *Tienumerokartta.* 1:250 000. Alue 02 Varsinais-Suomi.  Helsinki: Liikennevirasto.  Kartan verkkoversio (viitattu 9.7.2012)
24. ↑  Sujuva tieyhteys Helsinkiin siintää Kiikalan kautta.  *Somero*, 18.1.2010. Artikkelin tiivistelmä lehden verkkosivuilla. Viitattu 21.1.2010.  (Arkistoitu – Internet Archive)
25. ↑  Alanen, Timo, Markus Hiekkanen, Jussi Härme & Osmo Turkki (1999): Somero ja Somerniemi 1449–1999. Someron ja Somerniemen seurakuntien historia, s. 63. Kartan lääninrajan kulusta on julkaissut kotisivuillaan myös Pertti Toukkari osoitteessa. Viitattu 3.8.2008
26. ↑  Ruth, Olli: Järvien pohjasedimentit – ikkuna viljelyhistoriaan ja vesistövaikutuksiin (pdf) Paimionjoki-yhdistys.  Arkistoitu 26.12.2014. Viitattu 5.12.2012.
27. ↑  Alanen et al. (1999), ss. 18–24
28. ↑  Alanen et al. (1999), s. 56
29. ↑  Alanen et al. (1999), ss. 55–56
30. ↑  Lehtonen, Kaarin (1990). Someron ja Somerniemen kulttuurimaisema ja vanha rakennuskanta, s. 15
31. ↑  Alanen et al. (1999), s. 56; Lehtonen (1990), s. 15
32. ↑  Jutikkala, Eino (1949). suomen historian kartasto. WSOY, Porvoo, kartat 21.–26.
33. ↑  Alanen et al. (1999), s. 85; Lehtonen (1990), s. 15
34. ↑  Alanen et al. (1999), ss. 192–194
35. 1 2  Väestön elinkeino: Väestö elinkeinon mukaan kunnittain vuosina 1880–1975 (PDF)  1979. Tilastokeskus. Viitattu 7.6.2014.
36. ↑  *Mitä-Missä-Milloin, Kansalaisen vuosikirja 1951*, s. 127. Otava 1950, Helsinki.
37. ↑  Luukka, Viljo (toim.): *Uuteen elämään. Muolaalaisten seuran 40-vuotishistoriikki. eräitä kuvauksia muolaalaisia koskevista asioista ja tapahtumista*. Toijala: Muolaalaisten seura, 1988. ISBN 951-99981-8-7.
38. 1 2  Talikka, Lauri, Ritva Talikka & Tatu Vanhanen: *Kauraketo. Vuoksenrantalainen kyläyhteisö Somerolla*. Somero: Somero-Seura, 2001. ISBN 952-91-3310-3.
39. ↑  Metsämäki, Heikki & Petteri Pelkki: *Satumaa: Unto Mononen - elämä ja laulut*. Jyväskylä: Gummerus, 1997. ISBN 951-20-5153-2.
40. ↑  Komu, Eija: Antti Toukkari. Kirjailija, muusikko ja yrittäjä  6.3.2011. Someron kaupunginkirjasto.  Arkistoitu 29.10.2015. Viitattu 3.3.2012.
41. ↑  Mattlar, Mikko: Näyttelijä ja stand up -koomikko Markku Toikka kaipaa intiimeille klubeille: "Niissä oltiin älykkäitä, hauskoja ja rohkeita".  *Helsingin Sanomat*, 4.4.2015. Artikkelin verkkoversio. Viitattu 4.4.2015.
42. ↑  Kaipainen, Sauli: Nikkaset tekevät ennätyksiä.  *Somero*, 8.11.2016, 90. vsk, nro 88, s. 3.
43. 1 2 3 4  Väestö iän (1-v.) ja sukupuolen mukaan alueittain 1972 - 2016  29.3.2017. Tilastokeskus.  Arkistoitu 28.12.2017. Viitattu 28.12.2017.
44. 1 2 3 4 5 6  Väestö kielen mukaan sekä ulkomaan kansalaisten määrä ja maa-pinta-ala alueittain 1980 - 2016 Tilastokeskus.  Arkistoitu 17.6.2018. Viitattu 28.12.2017.
45. ↑  Taajama-aste alueittain 31.12.2017  28.9.2017. Tilastokeskus.  Arkistoitu 16.7.2019. Viitattu 6.12.2018.
46. ↑  Taajama- ja haja-asutusalueväestö iän ja sukupuolen mukaan kunnittain 31.12.2017  28.9.2017. Tilastokeskus.  Arkistoitu 14.7.2019. Viitattu 6.12.2018.
47. ↑  Lehtonen, Kaarin: *Someron ja Somerniemen kulttuurimaisema ja vanha rakennuskanta*, s. 229. Turku: Turun maakuntamuseo, 1990. ISBN 951-9125-77-9.
48. ↑  Lounaispaikka Lounaispaikka. Viitattu 19.12.2012. [vanhentunut linkki]
49. 1 2  Kansalaisen karttapaikka Maanmittauslaitos. Viitattu 8.1.2010.
50. ↑  *Peruskartta* 1:20 000. 2024 05 Somero.  Helsinki: Maanmittaushallitus, 1980.
51. 1 2  Kaipainen, Sauli: Somero on 48 kylän muodostama kaupunki.  *Somero*, 10.6.2011, 86. vsk, nro 43, s. 17.
52. ↑  Kaipainen, Sauli: Kaikki kylän asukkaat ovat Tallgreneja.  *Somero*, 10.6.2011, 86. vsk, nro 43, s. 17.
53. ↑  Timo Alanen, Markus Hiekkanen, Jussi Härme, Manu Kärki, Osmo Turkki: *Somero ja Somerniemi 1449-1999*, s. 192–196. Someron seurakunta ja Somerniemen seurakunta, 1999. ISBN 952-91-1221-1.
54. 1 2  Yhteystiedot - Suomen evankelis-luterilainen kirkko evl.fi.  Arkistoitu 23.8.2018. Viitattu 23.8.2018.
55. ↑  Kirkkoon kuuluvuus (%), kastettujen osuus syntyneistä hiippakunnittain ja seurakunnittain 2011 (XLS) *Tilastot: Seurakuntien jäsenistö 2011*. Kirkon keskushallinto.  Arkistoitu 5.3.2016. Viitattu 20.12.2012.
56. ↑  Suomen Luterilainen Evankeliumiyhdistys Uskonnot Suomessa.  Arkistoitu 8.10.2011. Viitattu 22.2.2012.
57. ↑  Someron Helluntaiseurakunta Someron Helluntaiseurakunta.  Arkistoitu 10.7.2019. Viitattu 22.2.2012.
58. ↑  Someron Vapaaseurakunta Yhteydenkeskus Someron Vapaaseurakunta Yhteydenkeskus. Viitattu 22.2.2012.
59. ↑  Suomen Adventtikirkko - Suomenkieliset seurakunnat Suomen Adventtikirkko.  Arkistoitu 12.6.2014. Viitattu 22.2.2012.
60. ↑   (Arkistoitu – Internet Archive)
61. ↑  Someron kunta – perustiedot (Arkistoitu – Internet Archive)
62. ↑  Suomen suurimmat tilat peltohehtaarien mukaan vuonna 2011 *Käytännön maamies*. Käytännön maamies. Viitattu 30.6.2013. [vanhentunut linkki]
63. ↑   Viitattu 3.8.2008
64. ↑  2.5.2009: Somero-Seura Somero-Seura.
65. ↑  Horila, Tapio (1981): Torppa Härkätien varrella Jaatilanjoen rannalla. Someron museo 1956–1981. Somero-Seura, Somero, 121 s.
66. ↑  Virtaranta, Pertti (1973, toim.): Someron murrekirja. SKS, Vammala, 417 s.
67. ↑  Horila, Tapio (1977): Someron sananparsia. SKS, Vammala, 223 s.
68. ↑  Valtakunnallisesti merkittävät rakennetut kulttuuriympäristöt RKY Museovirasto. Viitattu 31.1.2010.
69. ↑  Someron seiväskarnevaalit S-netti.com.  Arkistoitu 20.3.2011. Viitattu 4.7.2010.
70. ↑  Kolmonen, Jaakko 1988. *Kotomaamme ruoka-aitta: Suomen, Karjalan ja Petsamon pitäjäruoat*, s. 69. Helsinki: Patakolmonen Ky.
71. ↑  Tiirakari, Leeni & Manu Kärki: *Someron kartanot*. Somero: Amanita, 2011. ISBN 978-952-5530-45-8.
72. ↑  Saari, Heikki: *Hämeen Härkätie*, s. 53. Helsinki: Multikustannus, 2009. ISBN 978-952-468-221-3.
73. ↑  Hietamies, Eve: Hullunhauska Somero. Missä aurinko aina paistaa.  *Apu*, 17.8.2009. Artikkelin verkkoversio. Viitattu 22.11.2009.
74. 1 2  Kangosjärvi, Jaakko: Tuhansien julkkisten maa.  *Helsingin Sanomat*, 5.7.2008. Artikkelin maksullinen verkkoversio. Viitattu 12.3.2024.
75. ↑  Filppu, Minna: Uusi valtakunnansovittelija tulee Somerolta *Salon Seudun Sanomat*.  7.7.2018. Viitattu 9.7.2018.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Somero**.

WikiuutisetWikiuutiset
Wikiuutisissa on aiheeseen liittyvä uutinen: 
***Turun kirjamessuilla 2013 teemana Yhdysvallat ja Somero*** 

* Someron kaupungin kotisivut
* Tilastokeskus - Someron avainluvut
* Kärki, Manu: *Somerolla. Viljanmaan arkea, satumaan juhlaa*. Somero: Amanita, 2009. ISBN 978-952-5330-27-4.
* Pitäjä muinaisteiden risteyksessä. Somero. *Elävä arkisto*.  1958. YLE. Viitattu 21.8.2013.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Somero |
| --- |
|  |
| Taajamat | 
* Someron keskustaajama

 |
|  |
| Rekisterikyliä Somerolla | 
* Harju
* Hirsjärvi
* Häntälä
* Härkälä
* Ihamäki
* Jaatila
* Joensuu
* Jurvala
* Kerkola
* Kimala
* Kivisoja
* Kultela
* Kärilä
* Lahti
* Lammi
* Lautela
* Ollila
* Pajula
* Paltta
* Pappila
* Pitkäjärvi
* Pusula
* Pyöli
* Rautela
* Ruunala
* Ryhtä
* Saarentaka
* Sillanpää
* Sylvänä
* Syvänoja
* Talvisilta
* Terttilä
* Viluksela
* Ylenjoki

 |
|  |
| Kulmakuntia Somerolla | 
* Isoniittu
* Kauraketo
* Koisthuhta
* Laitiainen
* Lehtimäenkulma
* Palojoki
* Uusi-Kaskisto

 |
|  |
| Rekisterikyliä Somerniemellä | 
* Härjänlahti
* Härjänoja
* Jakkula
* Kaskisto
* Keltiäinen
* Kopila
* Mäyrämäki
* Oinasjärvi
* Palikainen
* Salkola
* Suojoki
* Vesanoja
* Viuvala

 |

 |

Lounais-Häme

|  |
| --- |
| Nykyiset kunnat: Forssa • Humppila • Jokioinen • Somero • Tammela • Urjala • Ypäjä |
| Entiset kunnat: Koijärvi • Somerniemi |



|  |  |  |  |  |  |  |  |
| --- | --- | --- | --- | --- | --- | --- | --- |
| 

| * n
* k
* m
Varsinais-Suomen maakunnan kunnat |
| --- |
|  |
| Nykyiset kunnat | 
* Aura
* Kaarina
* Kemiönsaari
* Koski Tl
* Kustavi
* Laitila
* Lieto
* Loimaa
* Marttila
* Masku
* Mynämäki
* Naantali
* Nousiainen
* Oripää
* Paimio
* Parainen
* Pyhäranta
* Pöytyä
* Raisio
* Rusko
* Salo
* Sauvo
* Somero
* Taivassalo
* Turku
* Uusikaupunki
* Vehmaa

 |
|  |
| Entiset kunnat | 
* Alastaro
* Angelniemi
* Askainen
* Dragsfjärd
* Halikko
* Hiittinen
* Houtskari
* Iniö
* Kakskerta
* Kalanti
* Karinainen
* Karjala
* Karuna
* Kemiö
* Kiikala
* Kisko
* Korppoo
* Kuusisto
* Kuusjoki
* Lemu
* Loimaan kunta
* Lokalahti
* Maaria
* Mellilä
* Merimasku
* Metsämaa
* Mietoinen
* Muurla
* Naantalin maalaiskunta
* Nauvo
* Paattinen
* Paraisten maalaiskunta
* Perniö
* Pertteli
* Piikkiö
* Pyhämaa
* Rymättylä
* Somerniemi
* Suomusjärvi
* Särkisalo
* Tarvasjoki
* Uskela
* Uudenkaupungin maalaiskunta
* Vahto
* Velkua
* Västanfjärd
* Yläne

 |

 |